
	Către,

BIROUL PERMANENT
AL
CAMEREI DEPUTAȚILOR


[bookmark: _Hlk189476520]	Vă înaintăm, alăturat, Raportul asupra Proiectului  de Lege pentru ratificarea Acordului între Guvernul României şi Guvernul Republicii Moldova privind controlul coordonat pe teritoriul României, pe ambele sensuri de control, în punctul feroviar de trecere a frontierei de stat Fălciu (România) - Cantemir (Republica Moldova), semnat la 1 octombrie 2025 la Bucureşti, transmis Comisiei pentru apărare, ordine publică și siguranță națională, pentru dezbatere și examinare în fond,  cu adresa nr.  PL-x 211 din 16 martie 2026.
	În raport de obiectul şi conținutul său, proiectul de lege face parte din categoria legilor ordinare.
PREŞEDINTE,

Mihai WEBER

R A P O R T   
asupra 
Proiectului  de Lege pentru ratificarea Acordului între Guvernul României şi Guvernul Republicii Moldova privind controlul coordonat pe teritoriul României, pe ambele sensuri de control, în punctul feroviar de trecere a frontierei de stat Fălciu (România) - Cantemir (Republica Moldova), semnat la 1 octombrie 2025 la Bucureşti

[bookmark: _Hlk215653569][bookmark: _Hlk210906838]În conformitate cu prevederile art. 95 din Regulamentul Camerei Deputaţilor, republicat, cu modificările ulterioare,  Comisia pentru apărare, ordine publică și siguranță națională a fost sesizată, cu dezbaterea în fond, în procedură de urgență, cu Proiectul de Lege pentru ratificarea Acordului între Guvernul României şi Guvernul Republicii Moldova privind controlul coordonat pe teritoriul României, pe ambele sensuri de control, în punctul feroviar de trecere a frontierei de stat Fălciu (România) - Cantemir (Republica Moldova), semnat la 1 octombrie 2025 la Bucureşti, transmis cu adresa nr. PL-x nr. 211  din 16 martie 2026.
Conform prevederilor art. 75 din Constituţia României, republicată şi ale art. 92 alin. (8) din Regulamentul Camerei Deputaţilor, republicat, cu modificările şi completările ulterioare, Camera Deputaţilor este primă Cameră sesizată.
La întocmirea prezentului raport Comisia a avut în vedere avizul favorabil al Consiliului Legislativ (nr. 211 din 11 martie 2026).
Proiectul de lege are ca obiect de reglementare ratificarea Acordului dintre Guvernul României şi Guvernul Republicii Moldova privind introducerea controlului coordonat pe teritoriul României, pe ambele sensuri de control, în punctul feroviar de trecere a frontierei de stat Fălciu (România) – Cantemir (Republica Moldova), semnat la Bucureşti la 1 octombrie 2025. Astfel, se creează cadrul juridic bilateral pentru desfăşurarea controlului coordonat al persoanelor, mărfurilor şi mijloacelor de transport feroviar într-un singur punct, în gara Fălciu, cu participarea autorităţilor competente din cele două state. Spre deosebire de alte puncte de frontieră unde controlul coordonat se realizează doar pe sensul de intrare, în acest caz, verificările vor fi efectuate pe ambele sensuri de circulaţie. Implementarea acestui sistem are ca obiectiv facilitarea tranzitului de persoane şi accelerarea transportului de mărfuri între România şi Republica Moldova, contribuind la fluidizarea traficului la frontieră şi la dezvoltarea rutelor feroviare alternative de transport. Redeschiderea punctului feroviar de trecere a frontierei Fălciu – Cantemir, are o importanţă strategică, întrucât va contribui la reconectarea Republicii Moldova la coridoarele feroviare europene şi la dezvoltarea unor rute de transport către porturile româneşti, inclusiv către portul Constanţa. Acordul stabileşte principiile cooperării dintre autorităţile celor două state în realizarea controlului coordonat, atribuţiile personalului implicat, organizarea activităţilor de control, precum şi aspecte privind protecţia datelor şi responsabilitatea juridică. Documentul are o valabilitate iniţială de 12 luni, perioadă la finalul căreia autorităţile competente vor evalua eficienţa mecanismului de control coordonat şi vor decide asupra continuării cooperării.
În conformitate cu art.62, art. 64 și art. 133 din Regulamentul Camerei Deputaților, republicat,  cu modificările ulterioare,  membrii Comisiei pentru apărare. ordine publică și siguranță națională au examinat proiectul de lege în ședința, cu prezență fizică și online,  din 25 martie 2026. La şedinţa Comisiei, deputații și-au înregistrat prezența conform listelor de prezență. 
La lucrările Comisiei a participat, în calitate de invitat, în conformitate cu prevederile art. 56 și art. 57 din Regulamentul Camerei Deputaților, republicat, cu modificările ulterioare, domnul Silviu Nicu Macovei, Secretar de stat în cadrul Ministerului Afacerilor Interne.
[bookmark: _Hlk210638701][bookmark: _Hlk210638505]În urma dezbaterilor și a opiniilor exprimate, membrii Comisiei pentru apărare, ordine publică şi siguranţă naţională au hotărât, cu unanimitatea voturilor exprimate, să propună plenului Camerei Deputaților un raport de adoptare a Proiectului de Lege pentru ratificarea Acordului între Guvernul României şi Guvernul Republicii Moldova privind controlul coordonat pe teritoriul României, pe ambele sensuri de control, în punctul feroviar de trecere a frontierei de stat Fălciu (România) - Cantemir (Republica Moldova), semnat la 1 octombrie 2025 la Bucureşti.
	În raport de obiectul şi conținutul său, proiectul de lege face parte din categoria legilor ordinare.

		PREŞEDINTE,
Mihai WEBER
	SECRETAR,
Mirela–Florența MATICHESCU



Consilier parlamentar, Ionuț Aichimoaie

